text: Juledekorationer skyld i tre decemberbrande
  06 december 2016 kl. 11.21
  Vi glemmer at slukke juledekorationerne. Nu har de allerede været årsag til flere brande i Syd- og Sønderjylland.
  Vi skriver i dag kun 6. december, men tilsyneladende er juledekorationer allerede blevet glemt flere steder i det syd- og sønderjyske. Brand og Redning Sønderjylland har i december været kaldt ud til tre brande i henholdsvis Tønder, Aabenraa og Padborg, som alle er startet, fordi juledekorationerne ikke er blevet slukket.
  - Det er det billede, der plejer at være. Der opstår altid nogle ekstra brande i december, siger forebyggelseschef i Brand og Redning Sønderjylland, Jacob Christensen, til TV SYD.
  Jacob Christensen, forebyggelseschef, Brand og Redning Sønderjylland.: "Det er det billede, der plejer at være. Der opstår altid nogle ekstra brande i december."
  En af brandene opstod, mens husets familie lå og sov. Der var ingen røgalarm, men heldigvis gik branden ud af sig selv i løbet af natten. Den lille ildebrand nåede dog alligevel at lave røgskader i hjemme.
  En anden juledekoration gik op i flammer midt i åbningstiden i en børnehave. Ingen personer kom til skade ved brandene.
  Den sidste juledekoration stod udenfor, hvor den satte gang i en voldsom brand i et udhus.
  Ikke nok med, at juledekorationer med deres gran, mos og sløjfer er yderst brandfarlige, så er det også et problem, at vi ikke har juledekorationer hele året.
  - I julen tænder folk flere stearinlys end til hverdag. Så det er ikke en del af den daglige rutine at slukke for juledekorationen, når man forlader huset eller går i seng. Derfor kan folk nemt glemme at slukke de levende julelys, forklarer Jacob Christensen til TV SYD.
  December er den måned på året, hvor der opstår allerflest brande i private hjem.
  I Syd- og Sønderjylland slukkede brandvæsnet i gennemsnit 81 brande i december fra 2011-2015. Det er ca. 14 flere brande end i en gennemsnitsmåned.
  Gennemsnitlig antal brande pr. 100.000 indbygger
  Fanø kommune: 24Aabenraa: 15Hedensted Kommune: 14Tønder Kommune: 13Vejle Kommune: 12Kolding Kommune: 11Haderslev Kommune: 11Horsens Kommune: 11Varde Kommune: 10Esbjerg Kommune: 9Billund Kommune: 9Sønderborg Kommune: 9Vejen Kommune: 8Fredericia Kommune: 6Kilde: Beredskabsstyrelsen
  
  